b'\n_START_ARTICLE_\nAbu Ma\xc5\xa1ar\n_START_SECTION_\n\xc5\xbdivljenje in delo\n_START_PARAGRAPH_\nAbu Ma\xc5\xa1ar je bil verjetno star preko sto let. \xc5\xbdivel je predvsem v Bagdadu. Nekatera njegova dela so ohranjena v rokopisu. Njegov uvod v astrologijo al-Madhal al-kabir so v 13. stoletju dvakrat prevedli v latin\xc5\xa1\xc4\x8dino._NEWLINE_Njegovo astronomsko delo Uvod v astronomijo (Kitab al-madkhal ila ilm ahkam al nujum) je okoli leta 1140 prevedel Herman Koro\xc5\xa1ki, tiskana pa je izdaja z naslovom Liber introductorius in astronomiam Albumasaris (Albumasarin) Abalachii (Alabachii) (Augusta Vindelicorum (Augsburg) 1489 ter Benetke 1495 in 1506). To delo je neodvisno od Hermana leta 1133 prevedel Ivan Seviljski. Delo vsebuje probleme iz gr\xc5\xa1ke filozofije, arabske astronomije in vzhodnja\xc5\xa1ke astrologije. Prevod Hermana Koro\xc5\xa1kega je bil ob\xc5\xa1irnej\xc5\xa1i in manj dobeseden od Janezovega. _NEWLINE_Amir Ku\xc5\xa1rav (Khusrav) omenja, da je Abu Ma\xc5\xa1ar pri\xc5\xa1el v Benares (Varanasi) in tam deset let \xc5\xa1tudiral astronomijo._NEWLINE_Abu Ma\xc5\xa1ar je vplival na ve\xc4\x8dino andaluzijskih astronomov, ki so se ukvarjali tudi z astrologijo. Razvil je planetarni model, ki so ga nekateri tolma\xc4\x8dili kot heliocentri\xc4\x8dnega. To je zaradi tega, ker je kro\xc5\xbeenja planetov opisal s heliocentri\xc4\x8dnimi in ne geocentri\xc4\x8dnimi prijemi. To je edino mo\xc5\xbeno v heliocentri\xc4\x8dnem modelu. Njegovo delo o planetarni teoriji ni pre\xc5\xbeivelo, njegove astronomske podatke pa sta kasneje zapisala al-Ha\xc5\xa1imi (Hashimi) in al-Biruni.'